RESOLUCIÓN do 19 de xullo de 2004 pola que se anuncia a convocatoria do XIII Premio Álvaro Cunqueiro para Textos Teatrais do ano 2004.
INSTITUTO GALEGO DAS ARTES ESCÉNICAS E MUSICAIS — III. OUTRAS DISPOSICIÓNS — 04/08/2004

O Instituto Galego das Artes escénicas e Musicais da Consellería de Cultura Comunicación Social e Turismo da Xunta de Galicia convoca a edición para o ano 2004 do XIII Premio Álvaro Cunqueiro para Textos Teatrais, conforme as seguintes
BASES
Primeira.-Premio.
Anúnciase o XIII Premio Álvaro Cunqueiro para Textos Teatrais, correspondente á edición do ano 2004. A concesión do premio comprende a dotación económica de 6.025 euros, así como a publicación e posibilidade de representación da obra premiada. A citada cantidade será imputada aos orzamentos
de gasto para o exercicio 2004 con cargo á aplicación orzamentaria 1060.354A.640.1, Investimento de carácter inmaterial IGAEM, e estará suxeita ao tratamento fiscal correspondente en vigor no momento da súa concesión.
Segunda.-Requisitos.
Poderán optar ao premio textos teatrais inéditos escritos en galego conforme a lexislación vixente, non representados e non premiados noutros concursos. As obras serán de temática libre e sen limitación na súa extensión, se ben se considera o principio de duración normal dun espectáculo completo entendido nun sentido amplo, quedando excluídas, xa que logo, as obras de teatro breve.
Terceira.-Presentación de orixinais.
Os textos deberán ser presentados por quintuplicado en tamaño DIN A-4, en exemplares separados, mecanografados a dobre espazo por unha soa cara, numerados, grampados ou encadernados e en perfectas condicións de lexibilidade.
Os orixinais presentaranse baixo un título e un lema inscritos na súa portada e acompañados dun sobre pechado no que no seu exterior conste o mesmo lema da obra e no interior o nome e apelidos do autor, nacionalidade, NIF ou NIE ou número de pasaporte, se é o caso, enderezo e número de teléfono.
Poderase igualmente, en substitución dos datos anteriores, presentar baixo seudónimo. Se se escolle esta modalidade os datos que se incluirán no sobre correspondente serán como mínimo seudónimo e NIF, NIE ou número de pasaporte.
Cuarta.-Prazo e lugar de admisión.
O período de admisión dos orixinais remata no prazo de dous meses contados a partir do día seguinte ao da publicación do anuncio da Resolución que faga pública estas bases no Diario Oficial de Galicia.
Os orixinais deberán enviarse ao seguinte enderezo:
Premio Álvaro Cunqueiro para Textos Teatrais.
Instituto Galego das Artes Escénicas e Musicais (IGAEM).
Rúa da Vesada s/n. San Lázaro.
15703 Santiago de Compostela (A Coruña).
Así mesmo poderán presentarse nos rexistros das delegacións provinciais da Consellería de Cultura ou por calquera dos medios establecidos no artigo 38.4º da Lei 30/1992, de 26 de novembro, das administracións públicas e do procedemento administrativo común, modificada pola Lei 4/1999, do 13 de xaneiro.
Quinta.-Xurado.
O xurado estará formado por un presidente e catro persoas de recoñecida capacidade e prestixio no mundo teatral, sendo unha delas o autor premiado na edición anterior. O conselleiro de Cultura, Comunicación Social e Turismo nomeará o presidente e a dous dos catro vogais, en tanto que o Consello Reitor do IGAEM nomeará aos outros dous. Actuará como secretario, con voz e sen voto, un traballador do IGAEM, proposto polo xerente.
A composición do xurado farase pública no momento de producirse o seu ditame.
O xurado actuará en pleno, en sesión a ser posible única, sendo necesaria como mínimo a asistencia de dous tercios dos seus membros. As súas deliberacións serán secretas e delas será redactada a acta correspondente, que será asinada pola totalidade dos membros do xurado e polo secretario.
O ditame do xurado será inapelable.
Os membros do xurado non poderán presentar textos teatrais a esta convocatoria.
O xurado, complementariamente ás cualidades literarias e aos contidos dramáticos que posúa o texto, considerará con criterio positivo a viabilidade da representación escénica da obra no que se refire aos aspectos que afectan o número de personaxes, espazo escénico, condicións técnicas, etc.
O premio poderá ser declarado deserto se así o considerase conveniente o xurado.
Sexta.-Comunicación da decisión.
A decisión do xurado terá lugar dentro dos dous meses seguintes ao remate do prazo de admisión dos orixinais e será dada a coñecer a través dos medios de comunicación.
Para o caso de que o texto premiado fora presentado baixo seudónimo, o anuncio público do texto premiado servirá de notificación ao seu autor. De no presentarse o autor á recepción do premio, o IGAEM poderá igualmente facer uso da obra premiada nos termos das presentes bases sen prexuízo do dereito de cobramento do premio sempre que o seu autor se identifique e se presente para o seu cobramento nun prazo de tres meses desde a notificación pública. Transcorrido este, perderá o dereito á súa percepción económica.
Igualmente, por petición do autor, poderá obviarse a autoría do texto teatral na publicidade da concesión do premio, así como na publicación e posta en escena da obra premiada.
Sétima.-Publicación da obra premiada.
A obra galardoada será publicada polo IGAEM na súa colección de textos dramáticos: Os libros do Centro Dramático Galego coa finalidade da difusión cultural competencia deste organismo.
Oitava.-Representación da obra premiada.
O IGAEM conservará durante dous anos, contados a partir da concesión do premio, os dereitos para representar a obra premiada.
O IGAEM sacará a concurso público, dentro da convocatoria anual de Convenios de Producción e Distribución para compañías de Teatro Profesional, a obra galardoada co obxectivo de que as compañías teatrais galegas que o desexen poidan optar ao dito concurso. A comisión encargada da valoración dos proxectos determinará, en función das garantías que se establezan, cal será a compañía que poña en escena a obra gañadora.
O IGAEM poderá levar a cabo a representación da obra premiada dentro dos seus obxectivos de difusión e promoción do teatro aos que fai referencia o artígo 9 da súa lei de creación e, polo tanto, sen pretender a explotación económica da obra premiada en referencia a obter beneficio comercial coa súa explotación. Sen prexuízo do indicado, poderá cobrarse entrada por venda de localidades nas representacións realizadas en virtude do presente premio, sen que polo propio obxecto dos fins do IGAEM isto supoña explotación comercial da obra.
O presente premio non exixe a cesión dos dereitos económicos derivados da propiedade intelectual da obra, que serán executados, en todo caso, polo seu autor, conforme ao seu dereito, e no que respecta ás representacións derivadas deste premio, en todo caso, coa porcentaxe correspondente da venda de localidades que puideran derivarse das representacións que fosen efectuadas.
Novena.-Retirada de orixinais non premiados.
Os orixinais non premiados poderán ser retirados das oficinas do IGAEM nun prazo de 30 días naturais contados a partir do seguinte ao da decisión do xurado.
Aqueles orixinais que non sexan retirados no devandito prazo pasarán a formar parte dos fondos do Centro de Documentación do IGAEM, que terá potestade para desvelar a identidade do autor da obra para os efectos de conservar o orixinal como fondo documental, excluíndo calquera outra difusión non autorizada expresamente polo autor. Unha vez utilizados os sobres dos datos persoais para a finalidade descrita serán destruídos sen máis.
Por petición do solicitante abrirase o sobre da identificación do autor para comprobar a identidade do peticionario coa autoría da obra mediante a coincidencia do documento de identidade presentado co documento de identidade incluído no sobre. Unha vez realizado este trámite será entregado o texto teatral ao seu autor, asinando este o recibín do dito documento.
Décima.-Aceptación das bases.
A participación nesta convocatoria supón a total aceptación destas bases.
Décimo primeira.-Desenvolvemento das bases.
A propia Xerencia do IGAEM poderá ditar, no ámbito das súas competencias, as resolucións precisas para o desenvolvemento desta convocatoria.
Décimo segunda.-Entrada en vigor.
Esta convocatoria entrará en vigor o día seguinte ao da súa publicación no Diario Oficial de Galicia.
Santiago de Compostela, 19 de xullo de 2004.
José Manuel Soto Virulegio
Xerente do Instituto Galego das Artes Escénicas
e Musicais
CENTRO INFORMÁTICO PARA A XESTIÓN TRIBUTARIA,
ECONÓMICO-FINANCEIRA
E CONTABLE